b'\n_START_ARTICLE_\nPhoenix Open\n_START_PARAGRAPH_\nPhoenix Open er en golfturnering p\xc3\xa5 PGA-touren som spilles i slutten av januar p\xc3\xa5 TPC of Scottsdale i Arizona. Tittelsponsor er siden 2009 renovasjonsselskapet Waste Management._NEWLINE_Turneringen ble arrangert for f\xc3\xb8rste gang i 1932 under navnet Arizona Open. Etter 1939 ble den imidlertid innstilt, f\xc3\xb8r golfentusiasten Bob Goldwater\xc2\xa0sr. bl\xc3\xa5ste nytt liv i turneringen i 1939 da han fikk overbevist sine tidligere medstudenter fra Thunderbird til \xc3\xa5 overta ledelsen. Goldwater ble imidlertid sittende igjen med det meste av arbeidet, og fikk blant annet trykket opp billetter, solgt sponsorkontrakter og avtalt bruk av golfbanen til Phoenix Country Club. Han inviterte dessuten noen av sine venner til \xc3\xa5 delta i turneringen \xe2\x80\x93 disse vennene var tilfeldigvis Bing Crosby, Bob Hope og en golfspiller ved navn Ben Hogan. Siden har turneringen blitt arrangert hvert \xc3\xa5r med unntak av 1943 p\xc3\xa5 grunn av reiserestriksjoner under annen verdenskrig._NEWLINE_Arizona Country Club ble benyttet som turneringsbane i 1955, og banen vekslet deretter mellom Phoenix Country Club og Arizona Country Club. I 1987 ble den flyttet til TCP of Scottsdale. Underveis har turneringen ogs\xc3\xa5 v\xc3\xa6rt kjent som Phoenix Open og Ben Hogan Open._NEWLINE_Phoenix Open er kjent for sitt h\xc3\xb8ye publikumstall, de seneste \xc3\xa5rene rundt 500\xc2\xa0000 tilskuere over turneringens fire dager. Det mest popul\xc3\xa6re hullet blant publikum er det 16., som best kan beskrives som en stor fest. D\xc3\xa5rlige slag p\xc3\xa5 hull 16 f\xc3\xb8rer til buing og piping, fordi hullet er enkelt etter PGA-standard, mens gode slag f\xc3\xb8rer til h\xc3\xb8ylytte heiarop og applaus. Mange av tilskuerne er studenter fra Arizona State University, som ligger rett i n\xc3\xa6rheten. Den mest popul\xc3\xa6re spilleren i Phoenix Open er uten tvil Phil Mickelson, som selv studerte ved Arizona State.'